HR Službeni list Europske unije L 307/14

PROVEDBENA UREDBA KOMISIJE (EU) 2017/2178

оd 22. studenoga 2017.

o izmjeni Uredbe (EU) br. 468/2010 o popisu EU-a plovila koja se bave nezakonitim, neprijavljenim i nereguliranim ribolovom

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1), a posebno njezin članak 30.,

budući da:

(1) Poglavljem V. Uredbe (EZ) br. 1005/2008 utvrđeni su postupci za identifikaciju ribarskih plovila koja se bave nezakonitim, neprijavljenim i nereguliranim ribolovom („NNN”) te postupci za sastavljanje popisa Unije takvih plovila („popis Unije”). Člankom 37. te Uredbe predviđene su mjere koje je potrebno poduzeti protiv ribarskih plovila uvrštenih na taj popis.

(2) Popis Unije utvrđen je Uredbom Komisije (EU) br. 468/2010 (2) i naknadno izmijenjen provedbenim uredbama (EU) br. 724/2011 (3), (EU) br. 1234/2012 (4), (EU) br. 672/2013 (5), (EU) br. 137/2014 (6), (EU) 2015/1296 (7) i (EU) 2016/1852 (8).

(3) U skladu s člankom 30. stavkom 1. Uredbe (EZ) br. 1005/2008 ribarska plovila koja se nalaze na popisima plovila NNN koje su donijele regionalne organizacije za upravljanje u ribarstvu treba uvrstiti na popis Unije.

(4) Sve regionalne organizacije za upravljanje u ribarstvu osiguravaju uspostavljanje i redovito ažuriranje popisa plovila NNN u skladu s vlastitim propisima (9).

(5) U skladu s člankom 30. Uredbe (EZ) br. 1005/2008 Komisija mora ažurirati popis Unije nakon što joj regionalne organizacije za upravljanje u ribarstvu dostave popise ribarskih plovila za koja se pretpostavlja ili je potvrđeno da sudjeluju u ribolovu NNN. Budući da je Komisija od regionalnih organizacija za upravljanje u ribarstvu zaprimila nove popise, trebalo bi ažurirati popis Unije.

(6) S obzirom na to da isto plovilo može biti uvršteno pod različitim nazivima i/ili zastavama ovisno o vremenu njegova uvrštenja na popise regionalnih organizacija za upravljanje u ribarstvu, ažurirani popis Unije trebao bi sadržavati različite nazive i/ili zastave koje su utvrdile relevantne regionalne organizacije za upravljanje u ribarstvu.

(7) Plovilo „Viking” (10), koje se trenutačno nalazi na popisu Unije, uklonjeno je s popisa koji je utvrdila Komisija za očuvanje antarktičkih morskih živih resursa („CCAMLR”) jer su ga potopile indonezijske vlasti 14. ožujka 2016. Stoga bi se to plovilo trebalo ukloniti s popisa Unije iako nije još uklonjeno s popisa koji je uspostavila Opća komisija za ribarstvo u Sredozemnome moru („GFCM”).

(8) Uredbu (EU) br. 468/2010 trebalo bi stoga na odgovarajući način izmijeniti.

(9) Mjere predviđene ovom Uredbom u skladu su s mišljenjem Odbora za ribarstvo i akvakulturu,

DONIJELA JE OVU UREDBU:

Članak 1.

Dio B Priloga Uredbi (EU) br. 468/2010 zamjenjuje se tekstom iz Priloga ovoj Uredbi.

Članak 2.

Ova Uredba stupa na snagu sedmog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 22. studenoga 2017. Za Komisiju Predsjednik Jean-Claude JUNCKER

(1) SL L 286, 29.10.2008., str. 1.

(2) SL L 131, 29.5.2010., str. 22.

(3) SL L 194, 26.7.2011., str. 14.

(4) SL L 350, 20.12.2012., str. 38.

(5) SL L 193, 16.7.2013., str. 6.

(6) SL L 43, 13.2.2014., str. 47.

(7) SL L 199, 29.7.2015., str. 12.

(8) SL L 284, 20.10.2016., str. 5.

(9) Posljednji put ažurirano: CCAMLR: popis plovila NNN za razdoblje 2016.–2017. donesen na godišnjem sastanku CCAMLR-XXXV održanom od 17. do 28. listopada 2016.; SEAFO: SEAFO-ov popis plovila NNN donesen na 13. godišnjem sastanku Komisije održanom od 28. studenoga do 2. prosinca 2016.; ICCAT: popis plovila NNN za 2016. donesen na 20. izvanrednom sastanku Komisije održanom od 14. do 21. studenoga 2016.; IATTC: popis za 2017. donesen na 92. sastanku IATTC-a održanom od 24. do 28. srpnja 2017.; NEAFC: popis NNN B AM 2016-40 donesen na 35. godišnjem sastanku održanom od 14. do 18. studenoga 2016.; NAFO: popis za 2016. donesen na 38. godišnjem sastanku održanom od 19. do 23. rujna 2016.; WCPFC: WCPFC-ov popis plovila NNN za 2017. koji je stupio na snagu 7. veljače 2017., donesen na 13. redovitom sastanku Komisije održanome od 5. do 9. prosinca 2016.; IOTC: IOTC-ov popis plovila NNN odobren na 21. sastanku IOTC-a održanom od 22. do 26. svibnja 2017.; GFCM: popis plovila NNN za 2016. donesen na 40. sastanku održanom od 30. svibnja do 3. lipnja 2016.; SPRFMO: popis plovila NNN za 2017. donesen na 5. sastanku Komisije održanom od 18. do 22. siječnja 2017.

(10) Identifikacijski broj broda IMO: 8713392.